# Vid Došen

**Vid Došen** je katolički književnik srpskog jezika rođen u selu Tribnju (primorsko mesto na sredini puta od Obrovca prema Karlobagu) 1720. godine, a umro 6. aprila 1778. u Duboviku kod Slavonskog Broda.

## Biografija

Školovao se u Zagrebu i Gracu. Nakon završene teologije, 1744. postao je glagoljaški sveštenik u Senjskoj biskupiji. Služio je kao kapelan u Zagrebačkoj biskupiji, gde je postao kućni kapelan grofovske porodice Pejačević.

Biskup Galjuf imenovao ga je za duhovnog pomoćnika u Požegi, a od 1756. pa do smrti radi kao župnik u Duboviku kraj Slavonskog Broda, osim između 1773. i 1776., kada je bio profesor etike ("moralke") na požeškoj Akademiji. Boraveći u Slavoniji, učestvuje u mnogobrojnim raspravama o delu *Satir iliti divji čovik* Matije Antuna Reljkovića, 1761. godine.

## Delo

Odlučno je ustao protiv onih koji su napadali Reljkovića pa je napisao i pamflet-pesmu u osmercu *Jeka planine, koja na pisme satyra i tamburasha slavonskoga odjekuje i odgovara* koju je objavio u Zagrebu 1767. U njoj se obračunava sa autorom pesme *Tamburaš slavonski* (anonimnim sveštenikom potpisanim kao Nesmir Kudilović), u kojoj je oštro napadnut Reljkovićev *Satir.* Tekst je jedan od ključnih izvora u istraživanju polemika i rasprava oko *Satira.* U Reljkovićevom duhu, ali još snažnije, Došen je nastavio u svojoj čuvenoj pesmi *Aždaja sedmoglava bojnim kopljem udarena i nagrđena, iliti sablast griha na sedam glavni griha razdiljenoga oštrom istinom pokarana i prikorena* objavljenoj 1768. u Zagrebu. U *Aždaji sedmoglavoj* moralističkim tonom, lepim narodnim jezikom, govori o sedam glavnih grehova. Manje je poznata Došenova kontroverzna pesma *Sličnorični odgovor... Popu Jovanu*. Sve pesme je pisao štokavskim narečjem.

## Poreklo

Došeni su poreklom Bunjevci koji su u vreme velikih bunjevačkih seoba naselili Podgorje, Smiljan, Lovinac, Bilaj i Gospić. Jovan Erdeljanović u knjizi "O poreklu Bunjevaca", piše o Došenima da ih, i katolika i pravoslavnih, ima u Podgorju i Lici, da su pravoslavni oko 1683. primili katoličanstvo. Lopašić pak tvrdi da su Došeni poreklom iz severne Dalmacije i navodi pravoslavne Došene i Došenoviće u zapadnoj Bosni. Etnograf Vaso Banović u knjizi „Gacka dolina s okolnim poljima“, u izdanju Glavnog saveza srpskih zemljoradničkih zadruga, (Zagreb 1932), utvrdio je da su pravoslavnog i srpskog porekla Tribanjske porodice Došen, Uzelac, Pejnović, Babić, Anić, Biondić i Vukelić. Zanimljivo je da su meštani Tribnja govorili ikavskim izgovorom srpskog jezika.

## Reference

## Literatura

* Dionizije Švagelj (1981). *Slyčnoryčni odgovor Vida Došena... Popu Jovanu* (Znanstveni skup o Vidu Došenu i Blažu Tadijanoviću s otkrivanjem njihovih spomen-ploča, Slavonski Brod, 16. rujna 1978., Rastušje i Glogovica, 17. rujna 1978. izd.). Osijek: JAZU, Centar za znanstveni rad. str. 43-48.
* Tomo Matić (1969). *Život i rad Vida Došena. Djela Vida Došena, Stari pisci hrvatski*. Zagreb: JAZU. str. 34.
* Rafo Bogišić (1973). *Vid Došen, Zbornik stihova i proze*. PSHK. str. 18.  ( potpunom bibliografijom i literaturom)

## Vanjske veze

* Aždaja sedmoglava, Budim 1803. (slavenoserbsko izdanje)
* Pravoslavlje na severnom Jadranu Arhivirano 2009-03-05 na Wayback Machine-u
* Đuro Šurmin, Povjest književnosti hrvatske i srpske